"S Ústavom pamäti národa sme spolupracovali i v roku 2018, pri príležitosti významných medzníkov v našich dejinách, ako bolo napríklad 100. výročie ukončenia 1. svetovej vojny a vznik prvej Československej republiky," spomenula v krátkom rozhovore odborná pracovníčka knižnice Anna Kešeláková a dodala: "Už niekoľkokrát sme obdržali darom aj knihy z produkcie Ústavu pamäti národa, čo nás veľmi teší, nakoľko sú k dispozícii nielen študentom, ale aj širokej verejnosti."
Súčasťou ÚPN je Centrum výskumu obdobia neslobody, ktorého vedením je poverený Peter Jašek, PhD. Centrum realizuje základný a aplikovaný výskum obdobia neslobody. Prostredníctvom publikačných, vzdelávacích, osvetových, výstavných a audiovizuálnych aktivít, vedeckých a kultúrnych podujatí prezentuje výsledky svojej činnosti verejnosti a podieľa sa tak na šírení hodnôt slobody, humanizmu a demokracie.
Rok 2021 je Medzinárodným rokom mieru a nádeje. V rámci projektu Tajomstvá v literatúre IV. sa v pondelok 18. októbra 2021 uskutoční prednáška spojená s besedou pod názvom "Jar nádeje" s Petrom Jašekom, PhD., pracovníkom Ústavu pamäti národa a autorom výstavy, o osobnosti Alexandra Dubčeka i demokratizačných snáh 60-tych rokov 20. storočia v Československu. Projekt z verejných zdrojov podporil Fond na podporu umenia.
Tatiana Bachňáková